5. novembril Tallinnas Rotermanni keskuses toimunud Euroopa Noored auhinnagalal tunnustati 2008.-2010. aasta parimaid noorteprojekte. Sihtasutus Archimedes Euroopa Noored Eesti büroo tunnustas projekte kuues erinevas kategoorias.    Esimese kategooria tiitli võitis Sänna kultuurimõis projektiga "Jalgratta kui tervisliku ja keskkonnasõbraliku liikumisvahendi propageerimine", mis mõjutas olulisi arenguid ühiskonnas.    Noorte  osaluse arendamise kategoorias tuli võitjaks Eesti Noorteühenduste Liit projektiga "Noorte varivalimised kohalike omavalitsuste voli- kogude valimiste eel Tallinnas ja Tartus".    Sallivustjateineteisemõistmist arendavate projektide kategoorias valiti parimaks  Trajectory@  projekt "Non Formal Education as a Basis for Intercultural Dialogue" (Mitteformaalne haridus kui kultuuridevahelise dialoogi alus - toim).    Neljanda kategooria, kus hinnati Eesti noorsootöösse uusi tuuli toonud projekte, võitis Lasnamäe huvikool projektiga "Contact Improvisation - Dance or Communication Skill" (Kontaktimprovisatsioon - tantsu- või kommunikatsioonioskus - toim).    Osalejatele olulist mõju avaldanud projektide seast valiti kaks võitjat: Pärnu Vabakooli Seltsi projekt "Üks maailm, erinevad kultuurid" ning Continuous Action'i Euroopa vabatahtliku teenistuse projektid "Apple" ja "Jump-Start".    Projekti  "Üks maailm, erinevad kultuurid" juht Heli Lank ütles, et programmi Euroopa Noored tunnustus on väga oluline, aga ka ootamatu, sest taolist projekti tehti esimest korda. "Eks ta alguses ikka üle kivide ja kändude läks," sõnas Lank, kuid lisas, et mõte uue projekti kirjutamiseks on juba olemas.    Tunnustust pälvis ka Noortevahetuse Arengu Ühing EstYes pikaajalise koostöö eest Euroopa vabatahtliku teenistuse arendamisel.    Euroopa Liidu kodanikuharidusprogrammi Euroopa Noored abil on  aastatel 2008-2010 Eestis ellu viidud ligi 400 noorteprojekti ning välja jagatud ligi 68 miljonit krooni. Programm toetab 13-30aastaste noorte mitteformaalset õpet. Euroopa Noored auhinnagala toimub kord kahe aasta tagant.    Auhinnagala võitjate ja nominentidega saab tutvuda  http://euroopa.noored.ee/nominendid